Ny ansøgningsrunde med 1,5 millioner kroner til nordjyske virksomheder. FiskeriLAG Nord, som støtter op om udvikling af de maritime erhverv i Hjørring og Frederikshavn kommuner, har nu åbnet nu for endnu en ansøgningsrunde. Her kan virksomheder, der har hjemme i de to nordjyske kommuner søge om økonomisk støtte til maritime projekter, der understøtter det lokale erhvervsliv og bidrager til vækst og beskæftigelse. FLAG Nords bestyrelse forventer i 2022 at indstille maritime projekter til økonomisk støtte med minimum 1,5 millioner kroner. Den nuværende ansøgningsrunde løber fra 20. december 2021 til 25. februar 2022. Tilskud gav Skagen-firma førerposition En af de virksomheder, som har fået økonomisk støtte fra FiskeriLAG Nord er Hauschildt Marine A/S, som har afdelinger i Skagen og København. Virksomheden fik mulighed for som nogle af de første herhjemme at tage 3D-scanningsteknologi i brug ved gennemgang af ombygningsprojekter på skibe. Skibsingeniørvirksomheden fik en klar markedsfordel, da de i 2017 som nogle af de første herhjemme kunne anskaffe sig en avanceret 3D-scanner til brug for opmåling og indsamling af data om skibskonstruktioner. Hauschildt Marines indførelse af 3D-scanningsteknologien blev støttet med godt 140.000 kroner fra FiskeriLAG Nord. 3D-scanning er en teknologi, der i de senere år har oplevet en kraftig stigning og i dag bruges mange steder, ikke kun indenfor den maritime branche, men også blandt landbaserede bygge- og entreprenørfirmaer. Har scannet flere end 250 skibe indtil nu Som et af de første skibsingeniørfirmaer, der gjorde brug af 3D-scanning indenfor det maritime, gav det Hauschildt Marine mulighed for at sætte sig i en førerposition på området. - Det betyder, at vi i dag har scannet flere end 250 skibe og dermed har opnået en væsentlig erfaring med teknologien, fortæller Poul Fuglsang Petersen, der er leder af Hauschildt Marines kontor i Skagen til Fiskeri Tidende. Den første kunde, som den nordjyske virksomhed tog 3D-teknologien i brug sammen med, var DFDS, og siden har Hauschildt Marine arbejdet med de fleste af de store rederier herhjemme.

Referat:
Ny ansøgningsrunde i gang for nordjyske virksomheder, der arbejder med maritime projekter.